Veðurfræðingar spá óvenju hörðum vetri í Sýrlandi og nágrannalöndunum , þar sem meira en fimm milljónir sýrlenskra barna búa við afar erfiðar aðstæður . Samkvæmt nokkrum langtímaspám er búist við að veturinn í ár verði einn sá kaldasti í heila öld á þessum slóðum . „ Þetta veldur miklum áhyggjum af heilsu og lífi flóttafólksins , “ segir Sigríður Guðlaugsdóttir , upplýsingafulltrúi Barnaheilla – Save the Children á Íslandi , en margir flóttamannanna búa að hennar sögn í tjöldum eða húsnæði sem hvorki halda vatni né vindum . „ Síðasti vetur var til dæmis erfiður þegar flóð í Za‘atari flóttamannabúðunum gerðu fjölskyldum afar erfitt fyrir . Börn og foreldrar þeirra bjuggu þá við vætu og kulda í tjöldunum svo mánuðum skipti , en hitastig fer gjarnan undir frostmark á þessum slóðum yfir vetrarmánuðina . “ Við slíkar aðstæður er heilsu fólks stefnt í hættu , eins og Rami , 11 ára drengur í Za‘atari kynntist á eigin skinni ; „ Það er auðvelt að verða veikur þegar manni er stöðugt kalt . “ Í fyrravetur neyddist móðir hans til að fórna teppum sem fjölskyldan hafði fengið úthlutað í flóttamannabúðunum til að sauma hlý föt á hann og systkini hans . Save the Children útvega flóttafólki innan og utan landamæra Sýrlands lífsnauðsynjar á borð við mat , teppi . hlý föt og búnað til að treysta vistarverur sínar ; „ En við erum í mikilli þörf fyrir meira fjármagn til að hjálpa sýrlenskum fjölskyldum að komast af , “ segir Sigríður . Hægt er að styðja við flóttamannaaðstoðina með því að hringja í söfnunarsímana 904-1900 og 904-2900 eða leggja inn á söfnunarreikninginn 336-26-58 , kt. 521089-1059 .